CELEX: 32016D1610
Language: hu
Date: 2016-09-07 00:00:00
Title: A Bizottság (EU) 2016/1610 határozata (2016. szeptember 7.) az EN 13383-1:2002 „Vízépítési terméskő. 1. rész: Műszaki előírás” című harmonizált szabvány hivatkozásának a 305/2011/EU európai parlamenti és tanácsi rendelettel összhangban az Európai Unió Hivatalos Lapjában történő, korlátozással ellátott közzétételéről (EGT-vonatkozású szöveg)

8.9.2016   
            
            
               HU
            
            
               Az Európai Unió Hivatalos Lapja
            
            
               L 240/6
            
         A BIZOTTSÁG (EU) 2016/1610 HATÁROZATA
   (2016. szeptember 7.)
   az EN 13383-1:2002 „Vízépítési terméskő. 1. rész: Műszaki előírás” című harmonizált szabvány hivatkozásának a 305/2011/EU európai parlamenti és tanácsi rendelettel összhangban az Európai Unió Hivatalos Lapjában történő, korlátozással ellátott közzétételéről
   (EGT-vonatkozású szöveg)
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre (1) és különösen annak 18. cikkére,
   mivel:
   
               (1)
            
            
               A 305/2011/EU rendelet értelmében a 17. cikkben említett harmonizált szabványoknak meg kell felelniük az e rendeletben vagy e rendelet alapján megállapított harmonizált rendszer követelményeinek.
            
         
               (2)
            
            
               Az Európai Szabványügyi Bizottság (CEN) 2002 májusában elfogadta az EN 13383-1:2002 „Vízépítési terméskő. 1. rész: Műszaki előírás” című harmonizált szabványt. A szabvány hivatkozási számát ezt követően közzétették az Európai Unió Hivatalos Lapjában.
            
         
               (3)
            
            
               Ciprus 2015. augusztus 12-én a 305/2011/EU rendelet 18. cikke alapján hivatalos kifogást emelt az EN 13383-1:2002 harmonizált szabvánnyal kapcsolatban. A hivatalos kifogás alapja az volt, hogy az említett szabvány 5.2. szakasza az egyik alapvető jellemző, a sűrűség esetében küszöbértéket állapít meg, az érintett termékekre vonatkozóan 2,3 Mg/m3 minimális sűrűséget írva elő.
            
         
               (4)
            
            
               Ciprus szerint az országban kitermelt olyan vízépítési terméskő mennyisége, amelyik teljesíti a küszöbszintet (az említett minimális sűrűséget) nem elég a termék iránti kereslet kielégítéséhez. A ciprusi hatóságok ugyanakkor évtizedeken át használtak sikerrel a parti védművek építéséhez kisebb sűrűségű vízépítési terméskövet, és állításuk szerint semmilyen probléma nem merült fel a védművek tartósságával és/vagy stabilitásával kapcsolatban.
            
         
               (5)
            
            
               Emellett a CEN érintett testületei megállapították, hogy a tartósság értékelését az EN 13383 szabványban egyéb tartóssági vizsgálatok megfelelően biztosítják anélkül is, hogy a sűrűségre vonatkozó említett küszöbértéket alkalmazni kellene.
            
         
               (6)
            
            
               Ciprus ezen túlmenően hangsúlyozta, hogy az EN 13383 szabvány új változatának kidolgozása keretében a CEN korábban már hivatalos szavazással jóváhagyta a kérdéses küszöbérték eltörlését.
            
         
               (7)
            
            
               A vízépítési terméskő sűrűsége alapvető jellemzőként hozzájárul az építési munkálatokra vonatkozó alapkövetelmények teljesítéséhez a tengerparti védművek tervezése során. Az ennek kapcsán alkalmazott számítási képletek azonban más tényezőket is figyelembe vesznek, nevezetesen a felhasznált terméskő méreteit és tömegét. Bizonyított tény, hogy kisebb sűrűségű terméskővel is elérhető ugyanolyan szintű védelem, ha e tulajdonságot nagyobb méretű terméskőtömbök használatával ellensúlyozzák.
            
         
               (8)
            
            
               Az EN 13383-1:2002 szabvány tartalma, valamint a Ciprus és a többi tagállam, a CEN és az ágazat által benyújtott adatok alapján, továbbá a 305/2011/EU rendelet 64. cikke szerinti állandó bizottsággal az ugyanazon rendelet 18. cikkének megfelelően folytatott konzultációt követően széles körű egyetértés alakult ki arról, hogy az említett szabvány 5.2. szakaszában foglalt, a sűrűségre vonatkozó küszöbértéket ki lehet zárni az Európai Unió Hivatalos Lapjában közétett hivatkozás hatóköréből.
            
         
               (9)
            
            
               A felsorolt indokok alapján a szabvány 5.2. szakaszában előírt, a sűrűségre vonatkozó küszöbérték elérése nem szükséges az említett harmonizált szabványra vonatkozóan a 305/2011/EU rendelet alapján előírt követelmények teljesítéséhez.
            
         
               (10)
            
            
               Ezért az EN 13383-1:2002 szabvány hivatkozását továbbra is közzé kell tenni az Európai Unió Hivatalos Lapjában, de azzal a korlátozással, hogy a szabvány 5.2. szakaszában előírt sűrűségi küszöbértéket ki kell zárni a hivatkozás hatóköréből,
            
         ELFOGADTA EZT A HATÁROZATOT:
   1. cikk
   Az EN 13383-1:2002 „Vízépítési terméskő. 1. rész: Műszaki előírás” című harmonizált szabványt korlátozással ellátva közzé kell tenni az Európai Unió Hivatalos Lapjában. A korlátozás a szabvány 5.2. szakaszában szereplő, a sűrűségre vonatkozó küszöbértéket kizárja a közzétett hivatkozás hatóköréből.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. szeptember 7-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 88., 2011.4.4., 5. o.